นายกรัฐมนตรี นำจิตอาสาต่างๆ ร่วมทำกิจกรรมจิตอาสาพัฒนาสิ่งแวดล้อมและการอนุรักษ์ดิน เนื่องในวันพ่อแห่งชาติ เนื่องในวันดินโลก
นายกรัฐมนตรี นำจิตอาสาต่างๆ ร่วมทำกิจกรรมจิตอาสาพัฒนาสิ่งแวดล้อมและการอนุรักษ์ดิน เนื่องในวันพ่อแห่งชาติ เนื่องในวันดินโลกพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมและภริยา เป็นประธานในพิธีนำประชาชนจากภาคส่วนต่างๆ ร่วมทำกิจกรรมจิตอาสาพัฒนาสิ่งแวดล้อมและการอนุรักษ์ดิน เนื่องในวันพ่อแห่งชาติ วันที่ 5 ธันวาคม 2562 และวันดินโลก ที่บริเวณโดยรอบท้องสนามหลวง นายกรัฐมนตรี กล่าวว่า วันนี้เป็นวันคล้ายวันพระบรมราชสมภพของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ซึ่งนับเป็นวันชาติ วันพ่อแห่งชาติและวันดินโลก ทำให้ทุกภาคส่วนพร้อมใจร่วมกิจกรรมนี้ เพื่อถวายเป็นพระราชกุศลและน้อมรำลึกในพระมหากรุณาธิคุณอย่างหาที่สุดมิได้ ที่ทรงปฎิบัติพระราชกรณียกิจนานับประการและศึกษาการแก้ไขปัญหาต่างๆ โดยเฉพาะการแก้ปัญหาความทุกข์ยากให้กับประชาชน ธำรงไว้เพื่อประโยชน์สุขของปวงชนอย่างแท้จริง เช่น ด้านการเกษตร ที่มีปรัชญาเศรษฐกิจพอเพียงให้ประชาชนมีแนวทางการใช้ชีวิต ซึ่งจะขอสืบสานคุณธรรมความดีต่างๆ ด้วยความจงรักภักดีและคงอยู่สืบไป หลังจากนั้น นายกรัฐมนตรี เยี่ยมชมนิทรรศการเกี่ยวกับวันดินโลก ชมและร่วมสาธิตการนำอินทรีวัตถุ เช่น ผักตบชวา มาพัฒนาปรับปรุงเป็นดินปลูกและปุ๋ย รวมถึงนำผู้ร่วมกิจกรรมและจิตอาสาต่างๆ ใส่ดินปลูกและปุ๋ยบริเวณโคนต้นมะขามในพื้นที่สนามหลวงทั้ง 778 ต้น นายกรัฐมนตรี ยังกล่าวช่วงหนึ่งระหว่างทำกิจกรรมว่า ขอให้ทุกคนร่วมทำความดีเพื่อแผ่นดิน ดำรงไว้ซึ่งความรักชาติ ศาสนาและพระมหากษัตริย์ เพื่อให้ประเทศเดินไปข้างหน้าและประเทศชาติสงบร่มเย็น ในส่วนของถ้ามีปัญหาก็ให้ช่วยกันแก้ไขไป ยืนยันว่าตนเองไม่ได้มีปัญหากับใคร จะตรวจสอบ หรือถ่วงดุลก็ว่ากันไป แต่ในทางปฎิบัติอย่าทำให้ระบบราชการเสียหายและตนเองมีหน้าที่รับผิดชอบเพียงเท่านี้ สำหรับวันที่ 5 ธันวาคมของทุกปี นอกจากจะเป็นวันพ่อแห่งชาติของปวงชนชาวไทยทุกหมู่เหล่าแล้ว วันนี้ยังเป็นวันดินโลก สืบเนื่องจากพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ทรงปฏิบัติพระราชกรณียกิจเกี่ยวกับการพัฒนาที่ดินมาอย่างต่อเนื่องและยาวนาน ปรากฏผลสำเร็จเป็นที่ประจักษ์อย่างกว้างขวางไปทั่วโลก ทำให้สหภาพวิทยาศาสตร์ทางดินนานาชาติ เข้าเฝ้าทูลละอองธุลีพระบาท ทูลเกล้าทูลกระหม่อมถวายรางวัลนักวิทยาศาสตร์ดินเพื่อมนุษยธรรมในปี 2556 และขอพระบรมราชานุญาตให้วันที่ 5 ธันวาคมของทุกปีเป็นวันดินโลก เพื่อให้วันดังกล่าวเป็นที่รู้จักแพร่หลายในระดับนานาชาติเกิดความต่อเนื่องและจริงจังในการรณรงค์ด้านทรัพยากรดินในทุกระดับ